Video: ‘Transito-held’ se toertjies laat land skaterLeo Prinsloo maak ‘n verskyning in die nuwe advertensie vir The Courier Guy. (Foto: Skermgreep) Die gewildheid van die koeriermaatskappy The Courier Guy se splinternuwe advertensie kan miskien toegeskryf word aan die bekende gesig wat daarin verskyn. Leo Prinsloo, die sekuriteitswag wat verlede jaar oornag ŉ Suid-Afrikaanse held geword het toe hy ŉ bende transitorowers in Pretoria met sy bestuursvernuf gefnuik het, het ŉ kameerol in die advertensie as “the cash-in-transit-guy”. ŉ Video van Prinsloo en sy kollega, Lloyd Mtombeni, wat aangeval is terwyl hulle ŉ besending selfone in ŉ ander voertuig begelei het, is in Mei verlede jaar wyd versprei. The Courier Guy se advertensie versprei tans soos ŉ veldbrand op sosiale media. Die advertensie is gekonseptualiseer deur Bennie Fourie en Bouwer Bosch van Freckle Creative. Fourie en Bosch is ook in dié tong-in-die-kies-advertensie te sien. Die advertensie speel af in The Courier Guy se opleidingsentrum waar Prinsloo die koerierpersoneel leer hoe om die pakkies wat vervoer word te “beskerm”. Die opleiding behels ŉ paar skreeusnaakse toertjies wat deur Prinsloo op ŉ “aanvaller” uitgevoer word. Die advertensie eindig met ŉ stem wat sê: “The courier trained for South African conditions.” Die video is Saterdag op YouTube gedeel en is sedertdien duisende kere gekyk. Gemeet aan die kommentaar op die video wat op Good Things Guy se Facebook-blad gedeel is, prikkel dié advertensie beslis Suid-Afrikaners se lagspiere. “Ek is mal oor Suid-Afrikaanse advertensies. Niks kom naby Suid-Afrikaanse humor nie,” het een Facebook-gebruiker geskryf. “Dit is waarom ek lief is vir Suid-Afrika en almal wat hier woon,” het nog iemand geskryf. Kyk hier na die advertensie: